NELJANDA KOOSSEISU

MÄÄRUS

Haapsalu,			26. november 2004 nr 45

Turu- ja tänavakaubanduse ning
kauba või teenuse müügi kord avalikul üritusel

Juhindudes kohaliku omavalitsuse korralduse seaduse § 6 lg 3 p 1, § 22 lg 1 p 37, § 23, Haapsalu põhimääruse § 12 lg 1 p 43, § 62, kaubandustegevuse seaduse § 17 lg 4, § 20 lg 5 ja haldusmenetluse seadusest, Haapsalu Linnavolikogu määrab:

1.	Kinnitada “Turu- ja tänavakaubanduse ning kauba või teenuse müügi kord avalikul üritusel” (lisatud).

2.	Määrus jõustub kolmandal päeval peale avalikustamist Haapsalu Linnavolikogu Kantseleis.

3.	Haapsalu Linnavolikogu Kantseleil avaldada määrus elektroonilises Riigi Teatajas.

4.	Käesoleva määruse peale võib esitada halduskaebuse Tallinna Halduskohtule halduskohtumenetluse seadustikus sätestatud korras 30 päeva jooksul määruse teatavaks-tegemisest.

Andres Ammas
Volikogu esimees

Lisa
		Haapsalu Linnavolikogu
26.11.2004 määrusele nr 45

TURU- JA TÄNAVAKAUBANDUSE NING KAUBA VÕI TEENUSE
MÜÜGI KORD AVALIKUL ÜRITUSEL

1.	peatükk
ÜLDSÄTTED

§ 1. Määruse reguleerimisala
Käesolev kord sätestab Haapsalu linna haldusterritooriumil nõuded turu- ja tänavakaubandusele ning kauba või teenuse müügi korra avalikul üritusel.

§ 2. Mõisted
Käesolevas määruses kasutatakse mõisteid järgmises tähenduses:
1)	kaupleja – isik või asutus, kes majandus- või kutsetegevuse raames pakub ja müüb kaupa või pakub ja osutab teenust;
2)	kaubanduse korraldaja – isik või asutus, kes majandus- või kutsetegevuse raames korraldab turu- või tänavakaubandust või kaubandust avalikul üritusel, sealhulgas laadal ja messil;
3)	kaup – müügiks pakutav või müüdav vallasasi;
4)	müügikoht – koht, kus kaupleja vahetult pakub ja müüb kaupa või pakub ja osutab teenust.

2.	peatükk
TURU- ja TÄNAVAKAUBANDUS NING KAUBANDUS AVALIKUL ÜRITUSEL

§ 3. Turukaubandus
Turukaubanduse korral müüb kaupa või teenust linnavalitsuse lubatud piiritletud paigas kaubanduse korraldaja omandis või valduses oleva müügikoha kaudu kindlal kauplemisajal müügipileti alusel tegutsev kaupleja.

§ 4. Tänavakaubandus
Tänavakaubanduse korral müüb kaupa või teenust linnavalitsuse poolt lubatud tänaval või teises üldsusele avatud samalaadses kohas kaubanduse korraldaja omandis või valduses oleva müügikoha kaudu müügipileti alusel tegutsev kaupleja või isik, kes müüb kaupa või teenust väljaspool majandus- või kutsetegevust tänavakaubanduse korras.

§ 5. Kaubandus avalikul üritusel
(1) Avalikul üritusel võib kaupa või teenust müüa kaupleja kaubanduse korraldaja väljastatud müügipileti alusel.

(2) Avalikul üritusel kaubanduse korraldajale ja tema väljastatavale müügipiletile kohaldatakse käesoleva korra § 6 sätestatut.

(3) Lisaks käesoleva paragrahvi lõikes 1 sätestatule peab kauplejal teatud kauba või teenuse müügi korral olema vastav registreering, tegevusluba või muu samaväärne dokument, kui see on seadusega nõutav.

(4) Avalikul üritusel ei tohi müüa kaupa või teenust, mille müük avalikul üritusel on seadusega keelatud.

§ 6. Müügipilet
(1) Müügipilet on kaubanduse korraldaja väljastatud dokument, mille alusel võib sellel märgitud tingimustel kaupa või teenust müüa.

(2) Müügipiletile peab olema märgitud:
1)	kaubanduse korraldaja nimi, asukoht ja registreeringu number;
2)	kaupleja nimi, registrikood, vastava registri nimi ja kaupleja asukoht või füüsilise isiku nimi, isikukood, viimase puudumise korral sünniaeg ja aadress;
3)	müügipileti number;
4)	müügikoha asukoht;
5)	müügikohas müüdavate kaupade või teenuste loetelu;
6)	kauplemisaeg;
7)	müügipileti kehtivusaeg;
8)	müügipileti hind.

(3) Kaubanduse korraldaja registreerib püsival andmekandjal käesoleva paragrahvi lõike 2 punktides 2–8 nimetatud andmed.

(4) Müügipileti number on kaubanduse korraldaja määratud kordumatu numbrite kombinatsioon.

§ 7. Müügi piirangud
(1)	Turukaubanduse korras on keelatud müüa:
1)	kaupa või teenust, mille müügi korral on seadusega nõutav märge registreeringus, tegevusluba või -litsents või muu samaväärne dokument;
2)	kaupa kataloogi, reklaamtrükise või muu trükise alusel;
3)	salvestusega ning salvestuseta audio- ja videosalvestuseks mõeldud vahendeid;
4)	arvutiprogramme andmekandjal või installeerituna kõvakettal;
5)	muud kaupa või teenust seadusega sätestatud juhul.

(2) Tänavakaubanduse korras on lisaks käesoleva paragrahvi lõikes 1 nimetatule keelatud müüa kasutatud tööstuskaupu ning loomi loomakaitseseaduse tähenduses (edaspidi loom).

(3) Turukaubanduse korras võib toidukaupu, loomi ning istikuid, samuti kasutatud tööstuskaupu, sealhulgas mootorsõidukeid, müüa vaid nende kaupade jaoks eraldi piiratud müügikohtades.

§ 8. Kohustused turul ja tänaval ning avalikul üritusel kauplemisel
(1)	Kaubanduse korraldaja või kauplemiskohtade valdaja on turul ja tänaval ning avalikul üritusel kohustatud:
1)	tagama müügikohtade korrashoiu ja hügieeninõuetele vastavuse;
2)	väljastama müügipileteid vastavalt kaubandusseaduse nõuetele;
3)	tagama kauplemispiirkonna pideva korrashoiu;
4)	informeerima kauplejaid müügikeeldudest ja nõuetest eri kaupade müügil;
5)	tagama kauplemispiirkonnas kaubandusseaduse nõuete täitmise.

(2)	Kauplejad on kohustatud paigaldama neile kuuluva kauplemiskoha juurde prügiurnid ja tagama nende õigeaegse tühjendamise ning hoidma korras müügikoha ümbruse kauplemise ajal ja pärast kauplemise lõppu.

§ 9. Müüjale esitatavad nõuded
(1) Isik, kes müüb kaupa või teenust väljaspool majandus- või kutsetegevust tänava- või turukaubanduse korras või avalikul üritusel, peab:
1)	tundma oma müüdavat kaupa või teenust;
2)	järgima kauba või teenuse müügiks kehtestatud nõudeid;
3)	kandma nähtaval kohal nimesilti oma nimega.

§ 10. Tänavakaubanduse müügikohad
Haapsalu linnas on tänavakaubandus lubatud linna haldusterritooriumil.

§ 11. Registreerimistaotlus
Kaubanduse korraldamisel avalikul üritusel peab kaubanduse korraldaja esitama koos registreerimistaotlusega selle avaliku ürituse korraldaja kirjaliku nõusoleku. Kirjalikku nõusolekut ei ole vaja esitada, kui kaubanduse korraldaja on ka selle avaliku ürituse korraldaja.

3.	peatükk
JÄRELEVALVE JA VASTUTUS KÄESOLEVA KORRA RIKKUMISE EEST

§ 12. Järelevalve ja vastutus käesoleva korra rikkumise eest
(1) Turul ja tänaval ning  avalikul üritusel kauplemist kontrollivad vastavalt oma pädevusele:
1)	Haapsalu Linnavalitsuse poolt volitatud ametnikud;
2)	politseiametnikud;
3)	tarbijakaitseametnikud;
4)	tervisekaitseametnikud;
5)	teised seadusega volitatud ametiisikud.

(2) Käesoleva korra rikkuja kannab vastutust seadusega ettenähtud korras.